In nomine sancte et individue Trinitatis, amen. Ludovicus, Dei gratia Francorum rex. Notum fieri volumus universis, presentibus pariter et futuris, quod, cum discordia fuisset inter nos et milites qui terram habebant in Villa nostra Nova, facta est concordia et compositio in hunc modum. Milites vendiciones habebunt domorum et terrarum suarum censualium, videlicet de quibus censum percipiunt; sed incrementum censuum, burgensium erit. Milites in pace remiserunt redditum quem pro assensu vendicionis percipiebant, quem appellabant laudem vel laustum domorum quæ super publicam stratam sunt, et quarum exitus est in via nostra et chemino quæ sunt in censu militum; duas partes vendicionum habebunt milites et nos tertiam. Si de censu suo forisfecerint homines nostræ Villæ-Novæ militibus, vel de vendicionibus, in curia militum se super hoc justiciabunt. Infra eandem Villam-Novam, in molendino nostro qui Chaucepia dicitur, percipient milites, singulis annis, in Pascha, sextarios annonæ X et VIII, medietatem frumenti et medietatem multuragii, et nos eis jure garantiam inde prestabimus. Quod ut ratum et stabile maneat imperpetuum, sigilli nostri auctoritate, ac regii nominis subterinscripto caractere presentem paginam fecimus communiri. Actum publice, Senonis, anno incarnati Verbi Mº Cº LXXº Vº; astantibus in palatio nostro quorum supposita sunt nomina et signa: S. comitis Theobaldi, dapiferi nostri; S. Guidonis, buticularii; S. Reginaldi, camerarii; S. Radulphi constabularii; vacante cancellaria. (Monogramme du roi).